C 214/4
HU
Az Európai Unió Hivatalos Lapja
2023.6.16.
2023. január 17., kedd
I.
mivel a kkv-k sok esetben nagyon nehezen tudják megőrizni versenypozíciójukat, miközben zajlik a teljes kiskereskedelmi értéklánc nagyvállalatok által irányított globalizációja; mivel ennek járulékos következménye többek között a kereskedelmi kínálat és a városkép szabványosodása, a városközpontok kiürülése, az ökológiai lábnyom növekedése és a munkakörülményekre gyakorolt hatás; mivel a helyi kereskedelem erősítése segíthet e következmények kezelésében;
J.
mivel az e-kereskedelem gyors fejlődése nyomán a kiskereskedelmi ágazat jelenleg drámai átalakuláson megy keresztül, míg az offline és online értékesítést ötvöző többcsatornás kiskereskedelem új lehetőségeket és kihívásokat teremt az ágazat számára;
K.
mivel az euróövezet inflációja még mindig magas; mivel az energia- és üzemanyagárak jelenleg is az átlagos inflációt jelentősen meghaladó mértékben növekednek, rendkívül volatilisek, és továbbra is a kkv-k megszűnésének fő okai között szerepelnek; mivel ezek a tényezők különösen sebezhetővé teszik a kiskereskedelmi ágazatban működő kkv-kat és mikrovállalkozásokat;
L.
mivel a kiskereskedőket gyakran hátrányosan érintik a nagy értékesítési platformok, amelyek alacsonyabb árakat kínálnak, mivel termelési költségeiket harmadik országokba helyezték át;
M. mivel az egyenlő és tisztességes kiskereskedelem Európai Unión belüli biztosítása érdekében elengedhetetlen a nagy kapacitású digitális hálózatok kiépítése az EU valamennyi régiójában; mivel az Európai Számvevőszék szerint még mindig komoly hiányosságok tapasztalhatók e hálózatok kiépítettsége terén az Unióban, ami elmélyítheti a digitális szakadékot, és veszélyeztetheti a gyéren lakott területeken található helyi üzletek fenntarthatóságát a nagyvárosokban találhatókhoz képest; N.
mivel „A 21. század kihívásainak megfelelő európai kiskereskedelmi ágazat” című bizottsági közlemény célja a kiskereskedelmi ágazat versenyképességének erősítése;
O.
mivel a Bizottság által előterjesztett, a kiskereskedelem újjáélesztésére irányuló kezdeményezés (Revitalise Retail) támogatja a kiskereskedelmi kkv-k digitalizációját és korszerűsítését; mivel a kiskereskedők e változásokhoz való alkalmazkodóképességének támogatása az egyik legfontosabb lépés az uniós politikai döntéshozók számára;
P.
mivel a Bizottság üdvözölte a petíció benyújtóinak a helyi kereskedelem és kiskereskedelem európai fővárosának létrehozására irányuló javaslatát, és mérlegelni fogja az abban felvetett konkrét kérdések megoldásának lehetőségeit; mivel tekintettel a Bizottság által támogatott programok hatékonyságának kiemelt fontosságára, a Bizottság fontosnak tartja, hogy a program a figyelemfelkeltésen túlmenően közvetlenül hozzájáruljon a kiskereskedelmi kkv-k előtt álló kihívások megoldásához, és számukra pozitív hatást fejtsen ki;
Q.
mivel a javaslat erősítheti a városokban az ipar- és kkv-politika keretében jelenleg folyó munkát, különösen az „Intelligens városok kihívása” kezdeményezést, amely 21 ország 136 városából álló aktív közösséget hoz létre az élvonalbeli technológiák hasznosítása, valamint a zöld és digitális átállás és a társadalmi reziliencia előmozdítása érdekében;
R.
mivel egy életerős kiskereskedelmi közösség kiépítése nagyon hasznos lehet azok számára, akik korszerűsíteni és javítani kívánják versenyhelyzetüket;
S.
mivel az adminisztratív formalitásoknak való megfelelés – korlátozott pénzügyi és emberi erőforrásaik miatt – a nagyobb vállalatoknál súlyosabban érinti a kkv-kat;
T.
mivel a kiskereskedelmi ágazat szabályozása elsősorban a tagállamok feladata; mivel a kiskereskedelmi ágazatot érintő akadályok értékelésének többek között a vállalkozások, a munkavállalók és a fogyasztók tapasztalatain és megfigyelésein kell alapulnia; mivel a tagállamoknak biztosítaniuk kell, hogy a meglévő szabályozások ne sújtsák aránytalan mértékben a kkv-kat és a mikrovállalkozásokat, és ne akadályozzák tevékenységeiket;
U.
mivel a kiskereskedelem jelentős költségvetési befizetéseket teljesít, amelyek lehetővé teszik a valamennyi polgárt szolgáló közszolgáltatásokra fordított közkiadások fedezését;
V.
mivel e javaslat célja a helyi kiskereskedelem előmozdítása, valamint gazdasági és társadalmi jelentőségének kollektív tudatosítása;